Vermeende seksoortreder weer agter traliesGerhard Ackerman (Foto: Twitter) Gerhard Ackerman is vandag (29 Januarie) in hegtenis geneem kort nadat ŉ lasbrief vir sy inhegtenisneming uitgereik is. Lede van die publiek, wat vermoedelik in die media gesien het dat daar na Ackerman gesoek word, het hom vroeër vandag in Florida, Johannesburg opgemerk, aangekeer en die polisie ontbied. Ackerman staan tereg op 740 aanklagte van verkragting, poging tot moord, die verspreiding van kinderpornografie, mensehandel en seksuele aanranding. Ackerman se verhoor het verlede Maandag begin, maar hy het Dinsdag versuim om vir sy hofverskyning op te daag. Ackerman was glo siek, maar het ook versuim om ŉ doktersbrief aan die hof te verskaf. Die ondersoekspan het vinnig opgetree en na sy woonplek gegaan toe hulle besef dat hulle Ackerman nie in die hande kan kry nie. By hul aankoms het hulle gevind dat hy uitgetrek het en al sy roerende bates verkoop het. ŉ Lasbrief vir sy inhegtenisneming is daarna uitgereik. Ackerman word daarvan beskuldig dat hy en adv. Paul Kennedy ŉ kindersekshandel-sindikaat bedryf het. Kennedy het intussen sy eie lewe geneem. Ackerman het na bewering saam met Kennedy gewerk in ŉ beweerde sindikaat wat jong seuns gelok het waarna hulle na bewering seksueel aangerand, verkrag en aan pornografiese materiaal blootgestel is.